b'\n_START_ARTICLE_\nSaanto\n_START_PARAGRAPH_\nSaanto on oikeudellinen toimi, jonka tuloksena tietylle henkil\xc3\xb6lle syntyy tietty oikeusj\xc3\xa4rjestyksen takaama oikeus. Nimitys liittyy erityisesti kiinte\xc3\xa4n ja irtaimen omaisuuden omistusoikeuteen. Laajasti m\xc3\xa4\xc3\xa4ritellyst\xc3\xa4 nimityksest\xc3\xa4 k\xc3\xa4ytet\xc3\xa4\xc3\xa4n usein ilmaisua oikeussaanto. Saanto on oikeussystematiikkaan liittyv\xc3\xa4 yl\xc3\xa4k\xc3\xa4site, jolla ei oikeudellista ratkaisua teht\xc3\xa4ess\xc3\xa4 ole v\xc3\xa4lit\xc3\xb6nt\xc3\xa4 merkityst\xc3\xa4. Toisinaan sill\xc3\xa4 vain viitataan yksityiskohtaisiin omistusoikeuden siirtymiss\xc3\xa4\xc3\xa4nt\xc3\xb6ihin. Saanto voi olla yksityisoikeudellinen oikeustoimi (kuten kauppa, lahja tai vaihto), viranomaisen p\xc3\xa4\xc3\xa4t\xc3\xb6s (esimerkiksi pakkolunastus tai ulosotto) tai tosiasiallinen tapahtuma (kuten perint\xc3\xb6 tai valtaus)._NEWLINE_Saannot jaetaan itsen\xc3\xa4isiin ja johdannaisiin saantoihin. Itsen\xc3\xa4inen saanto on joko kumoava eli ekstinktiivinen, jolloin se kumoaa edelt\xc3\xa4j\xc3\xa4n oikeuden (esimerkiksi pakkolunastus tai l\xc3\xb6yt\xc3\xb6), tai alkuper\xc3\xa4inen eli originaarinen, jolloin omistusoikeus syntyy itsen\xc3\xa4isesti toisesta henkil\xc3\xb6st\xc3\xa4 riippumatta eik\xc3\xa4 esineell\xc3\xa4 ole entuudestaan omistajaa (nautinta tai valtaus). Alkuper\xc3\xa4inen saanto voi perustua my\xc3\xb6s esineen valmistamiseen, jolloin syntyy uusi esine, tai liitt\xc3\xa4miseen tai yhdist\xc3\xa4miseen. Kumoavassa saannossa omistusoikeus siirtyy henkil\xc3\xb6lt\xc3\xa4 toiselle, jolloin edellinen omistusoikeus kumoutuu ja syntyy uusi edellisest\xc3\xa4 riippumaton omistusoikeus (kuten l\xc3\xb6yd\xc3\xb6ss\xc3\xa4 tai pakkolunastuksessa)._NEWLINE_Johdannaisessa eli derivatiivisessa saannossa omistusoikeus siirtyy henkil\xc3\xb6lt\xc3\xa4 toiselle, eik\xc3\xa4 uusi omistaja saa edelt\xc3\xa4j\xc3\xa4\xc3\xa4ns\xc3\xa4 parempaa oikeutta, vaan oikeuden p\xc3\xa4tevyys ja laajuus riippuu edelt\xc3\xa4j\xc3\xa4n oikeudesta. Se voi olla oikeustoimi el\xc3\xa4vien henkil\xc3\xb6iden kesken (kuten kauppa, lahja tai vaihto), lakim\xc3\xa4\xc3\xa4r\xc3\xa4inen, perustua testamenttiperimykseen tai olla viranomaisen pakkot\xc3\xa4yt\xc3\xa4nt\xc3\xb6 (kuten ulosmittaus). Johdannaisten ja kumoavien saantojen yhteisnimitys on omistajanvaihdossaannot.'